એણે સલોનીને કહ્યું કે દેશમુખઆંટીના અત્યાર સુધીમાં બે વાર ફોન આવી ગયા, બધી સામગ્રી બરાબર આવી ગઈ છે તે પૂછવા અને પોતે અગીયાર વાગ્યા સુધીમાં આવી જશે એમ જણાવવા. “આપણા મહેમાનની એમને વધારે ચિંતા છે. તું નસીબદાર છે અહીં બધા તારું કેટલું ધ્યાન રાખે છે”. સલોની હવે એકદમ ફ્રેશ થઈ ગઈ હતી, સમીરના મોંને ચૂમીને બ્રેકફાસ્ટ માટે થેન્કસ કહીને નાહવા જતી રહી. નિત્યકર્મ પરવારી પહેલો દેશમુખઆંટીને ફોન કર્યો અને એમની બધી સૂચનાઓ ધ્યાનથી સાંભળી લીધી. પછી ઘરને થોડું સરખું કરી લઈ સજાવટ કરી લીધી, એક ક્ષણ મનમાં ઊગ્યું ય ખરું કે બાળક વિનાના ઘરને અસ્તવ્યસ્ત કોણ કરે?!